b'\n_START_ARTICLE_\nSpedale degli innocenti\n_START_PARAGRAPH_\nSpedale degli innocenti (tal. za "Bolnica nevinih"), tako\xc4\x91er u talijanskom poznata i kao L\'ospedale degli innocenti, bilo je javno siroti\xc5\xa1te u Firenci koje je osmislio Filippo Brunelleschi, a za koje je dobio narud\xc5\xbebu 1419. godine. Smatra se istaknutim primjerom talijanske rano-ranorenesansne arhitekture. Bolnicu na \xc4\x8dijem ulazu je loggia s 9 kupolastih traveja prema Trgu Santissima Annunziata sagradio je i vodio firentinski ceh svilara (Arte della Seta) Taj ceh bio je jedan od najbogatijih u gradu i kao i ve\xc4\x87ina ostalih preuzeo je na sebe filantropske du\xc5\xbenosti._NEWLINE_Pro\xc4\x8delje \xc4\x8dini devet polukru\xc5\xbenih lukova koji le\xc5\xbee na stupovima kompozitnog reda. Polukru\xc5\xbeni a ne \xc5\xa1iljasti prozori u klasi\xc4\x8dnom anti\xc4\x8dkom stilu \xc4\x8dine zgradu prizemljenijom. Na plohama izme\xc4\x91u lukova nalaze se glazirani medaljoni od terakote s reljefima dojen\xc4\x8dadi, koji sugeriraju funkciju zgrade. Naglasak je na horizontalnosti zbog toga \xc5\xa1to je gra\xc4\x91evina puno ve\xc4\x87e \xc5\xa1irine nego visine. Iznad svakog polukru\xc5\xbenog luka nalazi se pravokutni prozor s trokutastim zabatom na vrhu._NEWLINE_Na fasadi se odra\xc5\xbeava jasan smisao za proporciju. Visina stupova iste je duljine kao interkolumnacija, a \xc5\xa1irina arkade jednaka je visini stupa, oblikuju\xc4\x87i svaki travej poput kocke. Jednostavne proporcije upu\xc4\x87uju i na novo doba sekularnog obrazovanja i osje\xc4\x87aja za red i jasno\xc4\x87u. Tako\xc4\x91er, polovica visine stupa jednaka je visini trabeacije. Medaljone (tondi) s motivima djece u povojima, koji se nalaze izme\xc4\x91u lukova arkada, izveo je kasnije renesansni kipar Andrea della Robbia._NEWLINE_Djeca su katkad bila napu\xc5\xa1tana u udubljenju koje je bilo smje\xc5\xa1teno na prednjem trijemu, no ono je bilo uklonjeno 1660. godine i zamijenjeno kota\xc4\x8dem za tajno pribje\xc5\xbei\xc5\xa1te  - uspomo\xc4\x87 posebnog rotiraju\xc4\x87eg horizontalnog kota\xc4\x8da dijete su roditelji mogli unijeti u zgradu bez da ih se vidi. Time se djecu moglo anonimno ostavljati na brigu siroti\xc5\xa1tu. Taj sustav funkcionirao je sve do zatvaranja bolnice godine 1875. Danas je u zgradi smje\xc5\xa1ten mali muzej renesansne umjetnosti.'